[Video] 'Ouma, ek wil 'n nar word!' - Maroela Media
[Video] 'Ouma, ek wil 'n nar word!'
"Toe ek 17 was, het ek en 'n vriend op 'n dag sirkus toe gegaan. Ek sien toe twee narre wat op 'n eenwiel-fiets ry wat maak asof hulle afval. Daar was dromme en musiek – ek was so opgewonde! Toe ek by die huis kom, het ek na my ouma toe gegaan en vir haar gesê: 'Ouma, ek wil 'n nar word!'"
Pieter Vorster, of beter bekend as Ollie die Nar, is vanjaar reeds 20 jaar in die vermaaklikheidsbedryf. "Ek het reeds op 'n jong ouderdom daarvan gehou om mense te vermaak."
Sy ouma het eers nie gedink dis 'n goeie idee vir hom om dié droom na te streef nie, want sy wou nie hê hy moes blootgestel word aan dié wêreld nie. "Die volgende dag het my ouma na my toe gekom en gesê dis reg, ek kan maar 'n nar word. Sy het selfs die naam, Ollie, vir my gekies."
Pieter sê hy moes homself toertjies leer en het gereeld biblioteekboeke bestudeer. "My eerste vertoning was by 'n kleuterskool – dit was baie suksesvol. Na daardie vertoning het ek geweet dis wat ek wil doen."
Vir Pieter is dié beroep al tweede natuur, maar hy meen dit is nie maanskyn en rose nie. "Dis soms moeilik om 'n nar te wees, want nie almal hou van narre nie. Mense kyk rillers wat narre heeltemal verkeerd uitbeeld – dit maak my hart seer want dit is nie hoe 'n nar is nie. Ons bring vreugde, nie vrees nie."
Die lekkerste deel van sy werk, meen Pieter, is as mense, veral kinders, sy vertonings geniet. "Dis so lekker as hulle uit hul mae lag. Die kommentaar wat mens na so 'n vertoning kry is ook lekker!"
Pieter sê hy was nog altyd 'n groot dromer en daarom is hy besig met groot projekte. Besoek gerus Ollie die Nar se Facebook-blad vir meer besonderhede.